App Store skal deles i to

Inden for de næste uger vil vi europæere opleve store ændringer i App Store. Det hævder i hvert fald Bloombergs Mark Gurman, der normalt er endog meget pålidelig. I den seneste udgave af hans Power On nyhedsbrev forklarer Gurman, at Apple er ved at forberede sig på at foretage ændringer for at kunne overholde Digital Markets Act (DMA).

Apple planlægger tilsyneladende at adskille ‌App Store‌ i EU fra resten af verden. Deadline for Apples overholdelse af DMA er den 7. marts, så virksomheden har lidt over syv uger til at vedtage ændringerne.

Ifølge den nye lovpakke skal Apple gøre det muligt at installere tredjeparts app-butikker. Desuden vil de være forpligtet til at give udviklere mulighed for at promovere deres tilbud uden for App Store og bruge tredjeparts betalingssystemer.

Ændringer, som Apple bestemt ikke har lyst til indføre verden over, da det ville gå hårdt ud over deres indtjening.

Ifølge Bloomberg var den danske EU-komissær Margrethe Vestager på besøg i Apple Park i sidste uge. Formålet med besøget var at minde Tim Cook om deadline for de nye DMA regler.

Men det er ikke bare App Store, der rammes af DMA. Det forventes også at tvinge Apple til at foretage en række væsentlige ændringer af den måde FaceTime og Siri fungerer på i Europa.

DMA indføres for at forhindre konkurrence-forvridende adfærd fra de store tech-selskaber. Ud over Apple rammes Googles moderselskab Alphabet, Facebooks moderselskab Meta, Amazon, Microsoft og Tiktoks moderselskab Bytedance også af reglerne.

App Store skal deles i to