Pirat-streaming slap gennem Apples nåleøje

Apple har altid hævdet, at sikkerheden på de apps, man henter i App Store, er høj. Blandt andet fordi alle apps tjekkes grundigt, inden de får lov at komme ud til brugerne. Men i ét tilfælde er det glippet fælt for Apple. I mere end et år var en pirat-streaming app med ulovligt kopierede film og serier frit tilgængelig.

App’en hed Collect Cards: Store Box og den er naturligvis væk nu. Ifølge beskrivelsen kunne app’en håndtere billeder og video. Men når den blev åbnet, indeholdt den i virkeligheden film og serier ad libitum.

Der var indhold fra blandt andet Netflix, Disney+, Amazon Prime Video, HBO Max og endda Apple TV+, skriver 9to5mac.

Personerne bag app’en brugte en udspekuleret metode til at snyde Apples sikkerhedstjek. Ved hjælp af lokationssporing skiftede den nemlig ham, alt efter hvor brugeren befandt sig. Brugere i USA så en legal app, mens brugere i Brasilien – og muligvis andre lande – fik adgang til pirat-streaming.

I netop Brasilien lå app’en for nyligt nummer to på listen over de mest populære apps.

Apple har angiveligt ansat mere end 500 personer til at gennemgå apps, der indsendes til App Store.

Pirat-streaming slap gennem Apples nåleøje